Afgørelse nr. 135

af 1. juli 1987

om tilkendelse af naturalydelser, der omhandles i artikel 17, stk. 7, og artikel 60, stk. 6, i forordning (EØF) Nr. 574/72 og om tilfælde, hvor øjeblikkelig hjælp er påkrævet i den i artikel 20 i forordning (EØF) nNr. 1408/71 omhandlede forstand, og hvor det er tvingende nødvendigt at yde hjælp straks i den i artikel 17, stk. 7, og artikel 60, stk. 6, i forordning (EØF) Nr. 574/72 omhandlede forstand

(1988/C 64/02)

DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR —

under henvisning til artikel 81, litra a), i Rådets forordning (EØF) nr. 1408/71, ifølge hvilken den har til opgave at behandle ethvert fortolkningsspørgsmål, som opstår i forbindelse med bestemmelserne i forordning (EØF) nr. 1408/71 og senere forordninger,

under henvisning til artikel 20 i forordning (EØF) nr. 1408/71,

under henvisning til artikel 17, stk. 7, og artikel 60, stk. 6, i Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71, senest ændret ved Rådets forordning (EØF) nr. 3811/86 af 11. december 1986, og ud fra følgende betragtninger:

Afgørelse nr. 116, offentliggjort i De Europæiske Fællesskabers Tidende nr. C 193 af 20. juli 1983, bør suppleres med virkning fra den 1. januar 1986 som følge af Spaniens og Portugals tiltrædelse;

det er påkrævet at definere de ydelser, der omhandles i artikel 17, stk. 7, og artikel 60, stk. 6, og i forordning (EØF) nr. 574/72, og

idet beslutning i sagen er truffet på de i artikel 80, stk. 3, i forordning (EØF) nr. 1408/71 fastsatte betingelser —

TRUFFET FØLGENDE AFGØRELSE:

1. De i artikel 17, stk. 7, og artikel 60, stk. 6, i forordning (EØF) nr. 574/72 omhandlede ydelser er de ydelser, der er fastsat i bopælslandets eller opholdslandets lovgivning, og hvis tilkendelse er betinget af en forudgående tilladelse fra den institution, som anvender denne lovgivning.

2. Ved anvendelse af artikel 17, stk. 7, første punktum, og artikel 60, stk. 6, første punktum, i forordning (EØF) nr. 574/72 skal bopælsstedets eller opholdsstedets institution, der på forhånd har givet tilladelse til tilkendelse af en naturalydelse, underrette den kompetente institution herom (navnlig ved hjælp af blanket E 114), når:

2.1. ydelsen er anført i følgende fortegnelse:

a) proteser og ortopædiske eller afstivende bandager, herunder ortopædiske korsetter af forstærket materiale samt alle former for supplerende udstyr, tilbehør og redskaber;

b) ortopædisk fodtøj og det dertil hørende normalfodtøj;

c) kæbe- og ansigtsproteser, parykker;

d) øjenproteser, kontaktlinser, forstørrelsesbriller og kikkertbriller;

e) høreapparater, især akustiske og fonetiske apparater;

f) tandproteser (faste og løse) og lukkeproteser i mundhulen;

g) sygevogne (hånd- og motordrevne), kørestole og andre mekaniske hjælpemidler, der giver mulighed for at bevæge sig omkring, førerhunde til blinde;

h) fornyelse af de under litra a) til g) nævnte hjælpemidler;

i) kurbehandling;

j) ophold og sygebehandling:

- på rekreationshjem, sanatorium, institution eller plejehjem for handicappede (blinde, døvstumme, mentalt handicappede, osv.) eller luftkursted,

- på hospital for forebyggende behandling, når opholdets varighed, ifølge erklæring fra den behandlende læge — eller, såfremt det i sådanne tilfælde kræves efter lovgivningen i det land, hvor den pågældende befinder sig, fra den rådgivende læge ved opholdsstedets eller bopælsstedets institution — må antages at ville overstige 20 dage eller i modstrid med den forud indhentede erklæring fra ovennævnte læge strækker sig ud over 20 dage;

k) foranstaltninger til fysisk genoptræning eller faglig omskoling;

l) enhver form for tilskud til delvis dækning af de udgifter, som bevilling af de i litra a) til k) nævnte ydelser medfører, og

2.2 den sandsynlige eller faktiske udgift ved ydelsen overstiger følgende fikserede beløb:

a) 20000 bfr., for bopælsstedets institution i Belgien,

b) 3600 dkr., for bopælsstedets institution i Danmark,

c) 1000 DM, for bopælsstedets institution i Tyskland,

d) 50000 dr., for bopælsstedets institution i Grækenland,

e) 50000 pta., for bopælsstedets institution i Spanien,

f) 2900 ffr., for bopælsstedets institution i Frankrig,

g) 300 Ir.£, for bopælsstedets institution i Irland,

h) 590000 lire, for bopælsstedets institution i Italien,

i) 20000 lfr., for bopælsstedets institution i Luxembourg,

j) 1100 hfl., for bopælsstedets institution i Nederlandene,

k) 60000 esc., for bopælsstedets institution i Portugal,

l) finder af administrative grunde ikke anvendelse i Det Forenede Kongerige.

3. Det er ikke nødvendigt at underrette den kompetente institution, som fastsat i stk. 2, i de tilfælde, hvor

a) artikel 22, stk. 1, litra c), og artikel 55, stk. 1, litra c), i forordning (EØF) nr. 1408/71 finder anvendelse;

b) ydelserne refunderes på grundlag af fikserede beløb;

c) der gives afkald på refusion af udgifterne;

d) den kompetente institution er en institution i Det Forenede Kongerige.

4. Tilfælde, hvor øjeblikkelig hjælp er påkrævet i den i artikel 20 i forordning (EØF) nr. 1408/71 omhandlede forstand, og tilfælde, hvor det er tvingende nødvendigt at yde hjælp straks i den i artikel 17, stk. 7, og artikel 60, stk. 6, i forordning (EØF) nr. 574/72 omhandlede forstand, foreligger, når bevilling af en af de ydelser, der omhandles i nærværende afgørelses stk. 1, ikke kan opsættes uden at bringe den pågældendes liv eller helbred i fare.Såfremt et af de i nærværende afgørelses stk. 2.1, litra a) til g), opførte hjælpemidler ved uheld ødelægges eller beskadiges, er det til godtgørelse af, at det er tvingende nødvendigt at yde hjælp straks, tilstrækkeligt at dokumentere nødvendigheden af reparation eller fornyelse af det pågældende hjælpemiddel.

5. Bestemmelserne i stk. 1 til 4 i nærværende afgørelse finder anvendelse — på de tilfælde, der omhandles i forordning (EØF) nr. 1408/71, artiklerne 19, 22, artikel 25, stk. 1 og 3, litra i), artikel 31, litra a), artikel 52, litra a), og artikel 55, stk. 1, samt i forordning (EØF) nr. 574/72, artikel 17, stk. 7, artikel 20, stk. 5, artikel 21, stk. 2, artikel 22, stk. 2 og 3, artikel 23, artikel 26, stk. 3, artikel 27, artikel 31, stk. 2 og 3, artikel 60, stk. 6, artikel 62, stk. 7, og artikel 63, stk. 2 og 3.

6. Denne afgørelse, der træder i stedet for afgørelse nr. 116 af 15. december 1982, offentliggøres i De Europæiske Fællesskabers Tidende. Den har virkning fra den 20. dag efter offentliggørelsen.

A. Trier

Formand for Den administrative Kommission

--------------------------------------------------